b"\n_START_ARTICLE_\nBernicija\n_START_SECTION_\nBrit\xc5\xb3 Bryneichas\n_START_PARAGRAPH_\nBernicija minima senojoje Velso poezijoje, Nenijaus (Nennius) ra\xc5\xa1tuose ir kitur kaip Bryneichas (Bryneich) ar Brynaichas (Brynaich). N\xc4\x97ra ai\xc5\xa1ku, ar \xc5\xa1ie du pavadinimai yra tiesiog vali\xc5\xa1kas Bernicijos pavadinimas, ar tai ankstesn\xc4\x97s brit\xc5\xb3 karalyst\xc4\x97s pavadinimas. Manoma, kad karalyst\xc4\x97s pavadinimas gali b\xc5\xabti kil\xc4\x99s i\xc5\xa1 brit\xc5\xb3 \xc5\xbeod\xc5\xbeio Bernicc\xc4\x81 'kaln\xc5\xb3 per\xc4\x97j\xc5\xb3 \xc5\xbeem\xc4\x97', tod\xc4\x97l galb\xc5\xabt antroji hipotez\xc4\x97 yra teisinga._NEWLINE_\xc5\xa0i brit\xc5\xb3 karalyst\xc4\x97 susidar\xc4\x97 i\xc5\xa1 \xc5\xbeemi\xc5\xb3, ka\xc5\xbekada buvusi\xc5\xb3 pietin\xc4\x97mis votadini\xc5\xb3 \xc5\xbeem\xc4\x97mis, kurios anks\xc4\x8diau buvo sp\xc4\x97jamos 420\xc2\xa0m. egzistavusios \xe2\x80\x9edid\xc5\xbeiosios \xc5\xa1iaurin\xc4\x97s\xe2\x80\x9c Koilo Heno (Coel Hen) karalyst\xc4\x97s dalimi. \xc5\xa0i\xc4\x85 sp\xc4\x97jam\xc4\x85 karalyst\xc4\x99 val\xc5\xb3 mokslininkai vadina Yr Hen Ogledd 'Senoji \xc5\xa0iaur\xc4\x97', jos sostin\xc4\x97, manoma, buvo dabartinis Bamburgas (Bamburgh), val\xc5\xb3 \xc5\xa1altiniuose vadinamas Din Guardi. Netoli \xc5\xa1ios valdov\xc5\xb3 rezidencijos yra Lindisfarn\xc4\x97s sala (Lindisfarne) (vali\xc5\xa1kai vadinta Ynys Metcaut), kuri tapo Bernicijos vyskup\xc5\xb3 b\xc5\xabstine. N\xc4\x97ra \xc5\xbeinoma, kada anglai u\xc5\xbekariavo vis\xc4\x85 t\xc4\x85 region\xc4\x85, bet apie 604\xc2\xa0m. jis jau buvo u\xc5\xbekariautas.\n_START_SECTION_\nBryneicho karaliai\n_START_PARAGRAPH_\nKeliose sen\xc5\xb3j\xc5\xb3 val\xc5\xb3 genealogijose minimi kunigaik\xc5\xa1\xc4\x8diai \xe2\x80\x9e\xc5\xa0iaur\xc4\x97s Vyrai\xe2\x80\x9c (Men of the North), kurie galb\xc5\xabt buvo Bryneicho karaliai. Istorikas D\xc5\xbeonas Morisas (John Morris) k\xc4\x97l\xc4\x97 prielaid\xc4\x85, kad minimas Morcant Bulc buvo toks karalius, kadangi jis minimas kaip Regedo (Rheged) karaliaus Urieno, kuris tuo metu buvo apgul\xc4\x99s Lindisfarn\xc4\x99, \xc5\xbeudikas.\n_START_SECTION_\nAngl\xc5\xb3 Bernicija\n_START_PARAGRAPH_\nManoma, kad dalis Bernicijoje apsigyvenusi\xc5\xb3 sen\xc5\xb3j\xc5\xb3 angl\xc5\xb3 Romos valdymo pabaigoje buvo samdiniai Adriano sienos zonoje. Kiti, manoma, j\xc5\xabra imigravo i\xc5\xa1 Deiros (sen. angl. Derenrice; Dere)._NEWLINE__NEWLINE_Pirmas \xc5\xa1altiniuose minimas sen\xc5\xb3j\xc5\xb3 angl\xc5\xb3 karalius yra Ida (Ida), kuris sost\xc4\x85 u\xc5\xbe\xc4\x97m\xc4\x97 apie 547\xc2\xa0m. Jo s\xc5\xabn\xc5\xabs daug met\xc5\xb3 kariavo su jungtin\xc4\x97mis gretim\xc5\xb3 brit\xc5\xb3 karalys\xc4\x8di\xc5\xb3 paj\xc4\x97gomis, kol \xc5\xa1i\xc5\xb3 s\xc4\x85junga virto tarpusavio karu.\n_START_SECTION_\nJ\xc4\x97ga suvienyta Nortumbrija\n_START_PARAGRAPH_\nIdos an\xc5\xabkas Etelfritas (\xc3\x86thelfrith; \xc3\x86\xc3\xb0elfri\xc3\xbe) apie 604\xc2\xa0m. prie savo karalyst\xc4\x97s prijung\xc4\x97 Deir\xc4\x85. Jungtin\xc4\x99 karalyst\xc4\x99, kuri\xc4\x85 vadino Nortumbrija, jis vald\xc4\x97 iki savo mirties 616\xc2\xa0m., kai j\xc4\xaf nugal\xc4\x97jo ir nukov\xc4\x97 Ryt\xc5\xb3 Anglijos karalius Redvaldas (R\xc3\xa6dwald of East Anglia), kurio valdose prieglobst\xc4\xaf rado buvusio Deiros karaliaus El\xc4\x97s (\xc3\x86lle) s\xc5\xabnus Edvinas (Edwin)._NEWLINE__NEWLINE_naujuoju Nortumbrijos karaliumi tapo buv\xc4\x99s tremtinys Edvinas. Manoma, kad pirmaisiais valdymo metais jis mal\xc5\xa1ino buvusi\xc5\xb3 Bryneicho brit\xc5\xb3, veikusi\xc5\xb3 i\xc5\xa1 Gododino (Gododdin) teritorijos, pasiprie\xc5\xa1inim\xc4\x85. Po to jis u\xc5\xbesi\xc4\x97m\xc4\x97 pie\xc4\x8diau buvusios Elmeto (Elmet) kelt\xc5\xb3 karalyst\xc4\x97s u\xc5\xbekariavimu. Tai suk\xc4\x97l\xc4\x97 konflikt\xc4\x85 su Velsu._NEWLINE_Po katastrofi\xc5\xa1ko Hetfildo m\xc5\xab\xc5\xa1io (Battle of Hatfield) 633\xc2\xa0m. spalio 12 d., kur\xc4\xaf Edvinas pralaim\xc4\x97jo Gvynedo (Gwynedd) karaliui Kedvalonui ap Cadfanui (Cadwallon ap Cadfan) ir Mersijos valdovui Pendai (Penda of Mercia) ir kuriame jis \xc5\xbeuvo, Nortumbrija v\xc4\x97l buvo suskilo \xc4\xaf Bernicij\xc4\x85 ir Deir\xc4\x85. Bernicij\xc4\x85 trumpai vald\xc4\x97 Enfritas (Eanfrith) Etelfrito (Aethelfrith) s\xc5\xabnus, kuris po met\xc5\xb3 nuvyko pas Kedvalon\xc4\x85 pra\xc5\xa1yti taikos ir buvo nu\xc5\xbeudytas. Tuomet Enfrito brolis Osvaldas (Oswald) surinko kariuomen\xc4\x99 ir 1634\xc2\xa0m. visi\xc5\xa1kai sumu\xc5\xa1\xc4\x97 Kedvalon\xc4\x85 Hevenfildo m\xc5\xab\xc5\xa1yje (Battle of Heavenfield). Manoma, kad po \xc5\xa1ios pergal\xc4\x97s Osvald\xc4\x85 vieningos Nortumbrijos karaliumi pripa\xc5\xbeino tiek Bernicijos gyventojai, tiek deirie\xc4\x8diai. Po to Nortumbrij\xc4\x85 vald\xc4\x97 Bernicijos karaliai, ta\xc4\x8diau Deira keliskart tur\xc4\x97jo pakaralius, pvz., valdant Osviui (Oswiu) ir jo s\xc5\xabnui Ekgfritui (Ecgfrith)."